Konflik India–Pakistan 2025

Konflik India–Pakistan 2025 ialah satu konflik bersenjata singkat antara India dan Pakistan yang bermula pada 7 Mei 2025, selepas India melancarkan serangan peluru berpandu ke atas Pakistan dalam satu kempen ketenteraan yang diberi nama kod Operasi Sindoor. India menyatakan bahawa operasi itu adalah sebagai tindak balas kepada serangan pengganas Pahalgam 2025 di Jammu dan Kashmir yang ditadbir India pada 22 April 2025, yang mengorbankan 26 orang awam. India menuduh Pakistan menyokong keganasan rentas sempadan, namun dakwaan itu dinafikan oleh Pakistan.

Pada 7 Mei, India melancarkan Operasi Sindoor dengan serangan peluru berpandu ke atas kemudahan infrastruktur berkaitan keganasan milik kumpulan militan berpangkalan di Pakistan seperti Jaish-e-Mohammed dan Lashkar-e-Taiba di Pakistan dan Azad Kashmir yang ditadbir Pakistan, dan menyatakan bahawa tiada kemudahan tentera atau awam Pakistan yang disasarkan.

Menurut Pakistan, serangan India mengenai kawasan awam, termasuk masjid, dan mengakibatkan kematian orang awam. Susulan serangan ini, berlaku pertempuran di sempadan dan serangan dron antara kedua-dua negara. Tentera Pakistan membalas pada 7 Mei dengan melancarkan serangan mortar ke atas wilayah Jammu, khususnya di Daerah Poonch, yang mengorbankan orang awam, dan merosakkan rumah serta tempat ibadat. Konflik ini menandakan pertama kali pertempuran dron berlaku antara dua negara bersenjata nuklear.

Pada awal pagi 10 Mei, India menuduh Pakistan melancarkan serangan peluru berpandu ke atas pangkalan udara India termasuk pangkalan udara SirsaVarinder Bhatia, Panic in the skies, rumour on the ground: When a missile was intercepted over Sirsa, The Indian Express, 11 May 2025. manakala Pakistan menuduh India melancarkan serangan ke atas beberapa pangkalan udara Pakistan, termasuk Pangkalan Udara PAF Nur Khan, Rafiqi, dan Murid.

Ketika konflik memuncak pada 10 Mei, Pakistan melancarkan Operasi Bunyan-um-Marsoos, di mana mereka mendakwa telah menyasarkan beberapa pangkalan tentera India.

Selepas konflik ketenteraan selama empat hari, India dan Pakistan mengumumkan bahawa satu gencatan senjata telah dipersetujui selepas komunikasi melalui talian terus antara Pengarah Operasi Tentera (DGMO) kedua-dua negara pada 10 Mei 2025. Naib Presiden Amerika Syarikat, JD Vance, dan Setiausaha Negara Marco Rubio telah mengadakan perbincangan mendalam dengan pegawai-pegawai dari India dan Pakistan semasa rundingan berlangsung. Gencatan senjata kini masih dikekalkan dengan penerbangan komersial disambung semula dan keadaan dilaporkan kembali normal di kedua-dua negara.

Lihat juga
 Perang dan konflik India-Pakistan
 Konflik India-Pakistan 2019
 Konflik Kashmir
 Jammu dan Kashmir
 Keganasan di Kashmir

Nota

Rujukan

Category:Peperangan
Category:Tentera Pakistan
Category:Tentera India
Category:Perang melibatkan India
Category:Perang melibatkan Pakistan